b'\n_START_ARTICLE_\nGrb\n_START_PARAGRAPH_\nGrb je v evropski tradiciji simbolna podoba, ki predstavlja dolo\xc4\x8deno osebo (dru\xc5\xbeino, rodbino) in jo ta oseba uporablja na razli\xc4\x8dne na\xc4\x8dine. Grb je lahko simbol mesta, organizacije, dru\xc5\xa1tva ali dr\xc5\xbeave, v Sloveniji tudi ob\xc4\x8dine._NEWLINE_Izvor grbov sega v srednji vek, ko so si vitezi pobarvali \xc5\xa1\xc4\x8dite, da so dosegli ve\xc4\x8djo prepoznavnost._NEWLINE_Veda, ki se ukvarja z grbi, se imenuje grboslovje oziroma heraldika._NEWLINE_Grb se je rodil v \xc4\x8dasu vite\xc5\xa1kega srednjega veka iz povsem prakti\xc4\x8dnih razlogov \xe2\x80\x93 potrebno je bilo namre\xc4\x8d prepoznati bojevnike: zaveznike in sovra\xc5\xbenike, katerih obraze so zakrivali zaprti \xc5\xa1lemi. Prav tako je bilo pomembno prepoznavanje na samem boji\xc5\xa1\xc4\x8du; pripadniki posamezne strani so se prepoznali na osnovi zna\xc4\x8dilnih barv, v vojnem tru\xc5\xa1\xc4\x8du je bilo to edino zanesljivo in hitro sredstvo za prepoznavanje. Kot se je izkazalo, so ta posebna znamenja pre\xc5\xbeivela njihove iznajditelje. Zamenjal se je na\xc4\x8din bojevanja in vite\xc5\xa1kih turnirjev ni ve\xc4\x8d, grbi pa so ostali tesno povezani z vsakodnevnim \xc5\xbeivljenjem do dana\xc5\xa1njih dni._NEWLINE_Grb je trajno barvno in simbolno znamenje na \xc5\xa1\xc4\x8ditu, oblikovano po heraldi\xc4\x8dnih pravilih (barve, lega na \xc5\xa1\xc4\x8ditu, oblike, znaki). Dolo\xc4\x8den je za identifikacijo nositelja, ki je lahko fizi\xc4\x8dna ali pravna oseba.'